**LHKK üldkoosolekule**

**Kokkuvõte LHKK Revisjonikomisjoni tööst perioodil juuni – september 2022**

LHKK revisjonikomisjon koosseisus Raul Põdersalu, Kalle Ollo ja Terje Schmidt on kogunenud kolmel koosolekul (01.06.2022, 11.08.2022 ja 20.09.2022, et arutada endise LHKK juhatuse liikme Natali Käsk-Nõgisto e-kirja valitud juhatuse liikmetele enne maikuust üldkogu, tema pöördumist LHKK üldkogul ja vastust revisjonikomisjoni pöördumisele (15.09.2022). Viimase kirja sisu palus N. Käsk mitte avalikustada (sisu teada revisjonikomisjoni liikmetele ja LHKK juhatuse esimehele).

Kokkuvõttes pole Natali Käsk-Nõgisto rahul endise LHKK esimehe Rafael Milerman tööga ajavahemikul 2021 mai - 2022 mai, heites talle ette volituste ületamist, juhatuse töö halba korraldust, olulise informatsiooni mitte jagamist ning ebaõnnestunud personalipoliitikat. Väidetavalt on Rafael Milerman LHKK tegevmeeskonna liikmetega ka manipuleerinud.

Revisjonikomisjon töötas uuesti läbi kõik 2021 aasta juhatuse ning üldkoosoleku protokollid ja otsis vastust küsimusele, kas LHKK juhatuse esimees on ainuisikuliselt võtnud vastu otsuseid LHKK büroo tegevmeeskonna värbamise, ülesannete jagamise või palgaküsimustes ning kas juhatuse esimehe tegevus organisatsiooni juhina on läinud vastuollu kehtiva seadusandlusega.

Väljavõtted 2021.aasta juhatuse koosoleku protokollidest (rasvaselt märgistatud revisjonikomisjoni poolt):

1. **27.05.2021** **Juhatuse koosoleku protokoll nr 4.** Algus 18.00, lõpp 20.55. Juhatuse koosolekust võtsid MS Teamsi keskkonnas osa 9 juhatuse liiget: Einar Alliksaar, Natali Käsk, Heli Raidve, Kadri Kurm, Kaido-Allan Lainurm, Aila Lainurm, Andrus Kuiva, Ranno Rüüberg, Henry Mang ning Vasalemma kontoris Rafael Milerman, Heiki Hõimoja. Tegevmeeskonnast osalesid Piia Kärssin ja Eliko Kõiv. Puudusid: Jaanus Saat, Elena Maljutina, Priit Raudla.

Päevakorrapunkt 5. Struktuurimuudatused tegevmeeskonnas. Rafael Milerman selgitas, et seoses **Piia Kärssini** lahkumisavaldusega on ettepanek **mängida ümber tegevtöötajate** ametikohtade senised tööülesanded. **Eliko Kõiv** võtab üle **büroojuhi** tööülesanded, millele lisanduvad **koostööprojektide koordinaatori** ülesanded. Büroojuhi ülesannete alla ei kuulu enam meetmete nõustamine ja taotluste nõustamine. Selle aasta sügisel on plaanis värvata **2 osalise tööajaga meetmejuhti**. Piia saab enne lahkumist anda Elikole tööülesanded edasi. Toimus arutelu, kas peaks tegema avaliku konkursi uue büroojuhi leidmiseks. Tehti ettepanek hääletada, kas korraldada avalik konkurss uue büroojuhi leidmiseks. **Poolthäälte enamusega otsustati: loobuda konkursi korraldamisest ja nimetada Eliko Kõiv büroojuhiks.**

1. **Juhatuse koosolek** **13.07.2021, elektroonse hääletuse protokoll** **nr 5.**  13. juulil 2021 edastas e-posti teel Lääne-Harju Koostöökogu juhatuse esimees Rafael Milerman juhatusele ettepaneku Lääne-Harju Koostöökogu **meetmejuhi konkursi läbiviimiseks ja värbamiskomisjoni** moodustamiseks.

Ettepanekud hääletusele:

1. kinnitada LHKK meetmejuhi konkursi läbiviimiseks värbamiskomisjon koosseisus: Eliko Kõiv, Rafael Milerman, Natali Käsk, Heli Raidve-Kostenok.

2. volitada juhatuse esimeest sõlmima töölepingut LHKK värbamiskomisjoni poolt valitud **meetmejuhiga koormusega 1 koht või meetmejuhtidega** osakoormusega. LHKK meetmejuhi täiskoha kuutasu on bruto **1500 eurot**.

OTSUSTATI: 1. kinnitada LHKK meetmejuhi konkursi läbiviimiseks **värbamiskomisjon koosseisus:** Eliko Kõiv, Rafael Milerman, Natali Käsk, Heli Raidve – Kostenok. 2. volitada juhatuse esimeest sõlmima töölepingut **LHKK värbamiskomisjoni poolt valitud meetmejuhiga koormusega 1 koht või meetmejuhtidega osakoormusega.**

Hääletusest võtsid osa juhatuse liikmed: Rafael Milerman, Asso Nettan, Heiki Hõimoja, Ranno Rüüberg, Aila Lainurm, Heli Raidve-Kostenok, Jelena Maljutina, Einar Alliksaar, Kadri Kurm, Natali Käsk, Henry Mang. *Priit Raudla, Andrus Kuiva ja Kaido-Allan Lainurm* ei osalenud. Hääletus: 11 poolthäält, 3 ei osalenud. Ettepaneku poolt on rohkem kui 2/3 juhatuse liikmeid.

Küsimus: Miks ei osalenud hääletusel Priit Raudla, Andrus Kuiva ja Kaido-Allan Lainurm? Kui nad olid vastu, siis juhatuse koosoleku protokoll ei kajasta nende seisukohti.

1. J**uhatuse koosoleku protokoll Padise Kastellis 14.09.2021 nr 7** . Juhatuse koosolekust võtsid osa 9 juhatuse liiget: Rafael Milerman, Einar Alliksaar, Ranno Rüüberg, Heiki Hõimoja, Heli Raidve, Kadri Kurm, Jelena Maljutina, Priit Raudla ja Henry Mang (saabus koostööprojektide ülevaate ajal (kell 19:03). Puudusid: Asso Nettan, Andrus Kuiva, Aila Lainurm, Kaido-Allan Lainurm, Natali Käsk.

Päevakorrapunkt 4. Lääne-Harju Koostöökogu 2022. aasta tegevused, eelarve ja rakenduskava kinnitamine. Eliko Kõiv annab ülevaate, et eelmise strateegia perioodist oli 2022. aastasse planeeritud 4% ehk 23 236,36 eurot ja Maaeluministri 25.05.2021 käskkirja nr 71 määratud summast on tegevusgrupi 2022. aasta eelarve 60% ehk 111 086,70 eurot. Kokku on strateegiate jaotusega eelarve summaks 134 323.06 eurot. **2022. aasta eelarve suurim muudatus on palgafondi osas**.

***Tegevmeeskonna ettepanek*** oli tõsta **juhatuse esimehe palka 1000 euroni** (bruto) kuus ning **büroojuhi ja koostööprojektide koordinaatori** palka alates oktoobrist 2021 **1800 euroni** (bruto) kuus.   
Einar Alliksaar uuris, mis põhjusel juhatuse esimehe tasu tõus on põhjendatud, kas töö on muutunud keerukamaks või on koormus tõusnud? **Seoses tegevtöötajate vahetusega on juhatuse esimehe koormus tõusnud ja ta on pidanud ka töövõimetuslehel olles tööd tegema*.*** Pikemalt arutleti juhatuse vahetusest 2022 aasta maikuus, et kas tulevase juhatuse esimehe jaoks on tasu liiga suur, motiveeriv või ei mõjuta kandideerimist. **Ühiselt leiti, et töö, mida juhatuse esimees teeb, on 1000 eurot väärt.**

**Büroojuhi ja koostööprojektide koordinaatori palgatõusu osas oldi üksmeelel**, et see on vajalik, sest viimastel aastatel on personali liikumine olnud suur ja soovitakse **pigem väärtustada töötajaid ja väärilist tasu maksta**. Eelarves on võrreldes 2021. aastaga lisandunud summa kodulehe arenguks ja lähetuskulude osakaal suureneb, sest koostööprojektide õppereisid (mis on 2 aastat pausil olnud), hakkavad järjest toimuma. Hääletus: 9 poolthäält, vastu ja erapooletuid ei olnud. OTSUSTATI: 4.1 Suunata Lääne-Harju Koostöökogu 2022 aasta eelarve, tegevuskava ja rakenduskava üldkoosolekule kinnitamiseks.

Päevakorrapunkt 6. Kohal algatatud teemad: 1) Rafael Milerman jagas infot meetmejuhi värbamiskomisjoni tööst. Lepingud sõlmiti **kahe meetmejuhtiga** **koormusega 0,5. Ellin Sarapson** alustab tööd 20. septembrist ja **Marianne Adson** alustab 04. oktoobrist 2021.a.

1. **Juhatuse koosoleku protokoll** **- Virtuaalne koosolek 03.11.2021 nr 8.** Algus 19.00, lõpp 19.18 Juhatuse koosolekust võtsid osa 9 juhatuse liiget: Rafael Milerman, Kadri Kurm, Heiki Hõimoja, Ranno Rüüberg, Kaido-Allan Lainurm, Einar Alliksaar, Natali Käsk, Heli Raidve, Priit Raudla Puudusid: Jelena Maljutina, Henry Mang, Asso Nettan, Andrus Kuiva, Aila Lainurm.

Päevakorrapunkt 3. Kohal algatatud teemad. Rafael Milerman räägib, et **Eliko Kõiv** andis teada soovist oma **töökoormust vähendada** **ja ei soovi enam jätkata koostööprojektide koordinaatorina** ja seoses sellega peame hakkama otsima sellele ametikohale uut inimest.   
Värbamiskomisjon on hiljuti loodud, kui liikmed vastu pole, hakkaks sama koosseisuga otsima uut koostööprojektide koordinaatorit. Heiki Hõimoja: Kas see tähendab, et meile tuleb üks inimene lisaks? Rafael Milerman: **Otsime uue inimese osalise töökoormusega**. Siis jääb meil **kaks poole kohaga meetmejuhti Ellin ja Marianne, osalise koormusega büroojuht Eliko, osalise koormusega koostööprojektide koordinaator ja juhatuse esimees.** Uus koostööprojektide koordinaator saaks alustada uuest aastast. Eliko päevapealt ära ei lähe, annab poolikud asjad üle, nii et vaakumisse me hetkel ei jää. Heiki Hõimoja: Kas Geopark läheb ka uuele inimesele üle? Rafael Milerman: Geopargi jaoks on meil eraldi projektijuht olemas. Rafael Milerman: Kas Heli Raidve ja Natali Käsk on nõus värbamiskomisjoni liikmetena uue inimese otsimisel jätkama? Heli Raidve: jah Natali Käsk: jah. Rafael Milerman: Selge. Kuulutame siis sotsiaalmeedias ja töötukassas koostööprojektide koordinaatori otsingu välja, kuulutus on peaaegu valmis juba. Meil on vaja eelkõige inimest, kes tahab suhelda ja tegeleda kannatlikult sidusrühmadega, kellele meeldib osaleda ka õppereisidel. Kaido-Allan Lainurm: **Mis töökoormus sellele uuele inimesele on?** Rafael Milerman: Pean Elikoga üle rääkima, **hetkel on koormus 0,5,** aga võimalik, et sellega **ei vea välja ja tuleb** **panna 0,7**. Samas tööaega pole mõtet mõõta nädala, vaid pigem kuu või kolme kuu lõikes. Näiteks kui on õppereis, siis tuleb tunde väga palju ja mingi hetk saab rahulikumalt võtta. See töökoht on inimesele, kes on suuteline oma aega ise planeerima. Kaido-Allan Lainurm: Kui palju hakkaks olema dubleerimist koostööprojektide koordinaatori ja büroojuhi töös? Rafael Milerman: Üldse mitte. Küsimus on, kuidas me **lahendame ära koostööprojektide ja büroo maksetaotlused,** need jooksevad erinevatelt ridadelt. Kuna me teeme seda nii suurtes mahtudes juba tänaseks, läheb see juba finantsplaneerimise alla. Minu nägemus on see, et neid maksetaotlusi peab tegema üks inimene, siis on temal ülevaade meie finantsseisust. Sellisel juhul ei teki sellist olukorda, et meil eelarves raha on, aga ei saa inimestele raha maksta, me ei tõmba ennast vaakumisse. Kui me lööme need maksetaotlused lahku kahe inimese vahel, siis see töötaks ainult sellisel juhul, kui need kaks inimest planeerivad tööd koos ja suhtlevad hästi tihedalt.

Otsustati: 3.1 Hakkame otsima uut koostööprojektide koordinaatorit. 3.2 Uue koostööprojektide koordinaatori värbamisest võtab osa praegune värbamiskomisjon koosseisus Heli Raidve, Natali Käsk, Rafael Milerman ja Eliko Kõiv.

1. Juhatuse elektroonse hääletuse protokoll. **Juhatuse koosolek, nr 9- 13. detsembril 2021** edastas e-posti teel Lääne-Harju Koostöökogu juhatuse esimees **Rafael Milerman** juhatusele ettepaneku Lääne-Harju Koostöökogu värbamiskomisjoni ettepaneku kinnitamiseks.

Ettepanek hääletusele: 1. volitada juhatuse esimeest sõlmima töölepingud Monika Evartoviga büroojuhi ametikohale koormusega 0,5 (katseajaga 4 kuud ja brutopalgaga 900 eurot) ja Kaire Luukiga projektide koordinaatori ametikohale koormusega 0,5 (katseajaga 4 kuud ja brutopalgaga 900 eurot).

OTSUSTATI: 1. volitada juhatuse esimeest sõlmima töölepingud **Monika Evartoviga büroojuhi ametikohale koormusega 0,5** (katseajaga 4 kuud ja brutopalgaga **900 eurot**) ja **Kaire Luukiga** **projektide koordinaatori ametikohale koormusega 0,5** (katseajaga 4 kuud ja brutopalgaga **900 eurot).**

Hääletusest võtsid osa juhatuse liikmed: Rafael Milerman, Asso Nettan, Heiki Hõimoja, Ranno Rüüberg, Heli Raidve-Kostenok, Jelena Maljutina, Einar Alliksaar, Kadri Kurm, Andrus Kuiva, Aila Lainurm, Priit Raudla, Henry Mang, Kaido-Allan Lainurm ja Natali Käsk. Hääletus: 14 poolthäält.

Kuna küsimus LHKK büroo töötajate koormuste ja palga küsimus läks edasi ka 2022.aastasse, siis toome siinkohal välja personaaliga seotud teemadest väljavõtted ka 2022.aastast:

1. **Juhatuse koosoleku protokoll** (parandatud 18.05.2022, lisatud päevakorra punkti 6 arutelu osa ja punktis 8 Einar Alliksaare ettepanek) **21.04.2022 nr.4** Kernu Mõis Algus 18.00, lõpp 19.45 Juhatuse koosolekust võtsid osa 9 juhatuse liiget: Rafael Milerman, Einar Alliksaar, Kaido-Allan Lainurm, Kadri Kurm, Heiki Hõimoja, Ranno Rüüberg, Priit Raudla Zoomis: Natali Käsk, Henry Mang Puudusid: Asso Nettan, Andrus Kuiva, Aila Lainurm, Jelena Maljutina, Heli Raidve-Kostenok.

Päevakorrapunkt 2.Eelmine üldkoosolek kinnitas plaani, kus uue strateegia ettevalmistamiseks palkame projektijuhi ning suurendame tegevmeeskonna koormust strateegia koostamise ajaks. Rafael Milerman selgitab juhatusele, kuidas uue LEADER arengustrateegia ettevalmistamise rahavood liiguvad. Projektijuhi **Kati Oolo** osalise koormusega tasu on **1350€/kuus bruto**, **Monika Evartovile ja Kaire Luukile lisanduks 0,5 koormust, 900€/kuus brutotasu.**

Ettepanek hääletusele: Volitada juhatuse esimeest sõlmima Kaire Luuki ja Monika Evartoviga **lepingulisad 0,5 koormusega** (bruto tasu 900 eurot) **uue strateegia ettevalmistamiseks** vastavalt üldkoosoleku poolt kinnitatud strateegia ettevalmistamise eelarvele ja tegevuskavale.

OTSUSTATI: **2 erapooletut,** ülejäänud poolt.

Küsimus: Kes erapooletud ja miks?

Päevakorrapunkt 3 Meetmejuht Ellin Sarapson on avaldanud soovi lõpetada tööleping LHKK-ga. Meetmejuhid Ellin Sarapson ja Marianne Adson töötavad täna osalise koormusega (0,5). Marianne Adson on nõus suurendama oma koormust ja täiskohaga jätkata meetmejuhi ametil.

Küsimus Natali Käsk: miks Ellin Sarapson lahkub meetmejuhi kohalt? Ellin Sarapson vastas, et talle pakuti tööd Ruila koolis õpetajana ja ta võttis selle vastu. Ettepanek hääletusele: Tõsta meetmejuhi **Marianne Adsoni koormus täiskohani alates 1. juunist 2022,** brutotasu **1800 eurot.**

OTSUSTATI: Vastu võetud **ühehäälselt**

Päevakorrapunkt 8 Kohapeal algatatud teemad. Rafael Milerman teeb ettepaneku seoses aprillis kasvanud töökoormusega **maksta Monikale lisatasu**. Einar Alliksaar teeb ettepaneku, **et kui on tekkinud põhjendatud ületunnid, siis tasustada neid kogu tegevmeeskonnale ühtlasel ja võrdse kohtlemise alusel**. Kaido-Allan Lainurm lisab, et teadmata, mis summast räägime, **ei ole korrektne antud ettepanekut hääletada**.

Kaido-Allan Lainurm teeb ettepaneku Rafael Milermanile pidada **meeskonna liikmetega arenguvestlused** ja vajadusel võtta **lisatasu teema** eraldi juhatuse koosolekulette. Rafael Milerman lubas meeskonna liikmetega vestelda.

KOKKUVÕTE:

1. LHKK revisjonikomisjon ei tuvastanud LHKK juhatuse esimehe Rafael Milerman’i tegevuses vastuolu kehtivate õigusaktidega. Kõiki N. Käsk - Nõgisto etteheidete sisuks olnud LHKK juhatuse esimehe tegevusi on LHKK juhatuse koosolekutel arutatud ja otsused on vastu võetud poolthäälte enamusega. Seega vastutavad LHKK juhatuse liikmed kollektiivselt LHKK igapäevase tegevuse eest, sh. ka kuni 18.05.2022 LHKK üldkoosolekul toimunud uue juhatuse valimisteni kirja koostanud Natali Käsk-Nõgisto ise.
2. Juhatuse protokollid kajastavad väga minimaalselt esitatud küsimusi, arutelusid, vastuväiteid.
3. LHKK büroo tegevmeeskonnas on uuritud ajavahemikul palju töötajad vahetunud ning nende töökoormust ja tasustamist on korduvalt muudetud. N. Käski e-kirjades kirjeldatud usaldamatuse ja närvilise tööõhkkonna tekkele aitasid lisaks võimalikele juhtimisvigadele kindlasti kaasa ka covid-pandeemiast tingitud probleemid – paljud projektid seiskusid ja hilisemad tegevused kuhjusid ühte ajaperioodi.

SOOVITUSED:

1. Kuna tegevmeeskonna koormused ja palgafond on jäigalt fikseeritud LHKK strateegia perioodiks, siis tänases uue strateegia koostamise etapis võtta LHKK büroo juhtimisstruktuur terava luubi alla. Vajadusel võtta aluseks N. Käski ja H. Raidve-Kostenoki ettepanekud ( e-kiri juhatusele 26.11.2021; kiri lisatud).
2. Kajastada juhatuse protokollides täpsemalt toimunud arutelu ja fikseerida erimeelsused.
3. Kaaluda juhatuse koosolekute (sh. elektroonsete) salvestamist, kasvõi osaliselt.
4. Oluliste ettepanekutega e-kirjad juhatusele ja tegevmeeskonnale arhiveerida.
5. Täpsustada kõik LHKK nn käsuliinid ja e-kirjade listid.

LISAKS:

LHKK revisjonikomisjon on saatnud 29.09.22 endistele juhatuse liikmetele ja bürootöötajatele e- maili teel päringu, kas neil on etteheiteid endise juhatuse esimehe R. Milermani juhtimis- ja suhtlemisstiilile. Vastused koondab revisjonikomisjon kokku ja esitab 13.10.2022 toimuval LHKK üldkoosolekul Padise rahvamajas.

LHKK revisjonikomisjon

03.10.2022